Sagaing, Hti Jaik Mare Kahtawng Uphkang Salang Yawng Bungli Pru Mat
Myen mung a pati hkum ralata poi hpe Nov. 8, Laban, hta galaw na re lam, Munghpawm Ralata Poi Komishin kaw na July praw 1 hta ndau dat sai.
Mungdan kata hpyendap asuya kaw nna mungshawa asuya hkrang de galai wa ai 2010 kaw nna ndai lang hte 3-lang pati hkum ralata poi kaba galaw na re. Shawng na ralata poi lahkawng kaw sin dan pa (me) dang nna asuya galaw lai wa sai pati ni gaw, 2010-2015 kaw USDP (Hkanghkyi Pati) hte 2016 kaw nna ya ten du hkra gaw NLD pati re.
2010 ralata poi hta, hpyendap hte hkridun ai USDP pati gaw n tara ai masa hte me adang la ai masa raitimung Jan. Awng San Su Chyi woi ningbaw NLD gaw 2015 ralata poi hta madi shadaw me law dik hte, dang ai re.
Ya masum lang na ralata poi hta gaw, gara pati kaba mung, pati langai hkrai asuya hpaw lu na daram me dang lu na masa n nga ai majaw, pati pawnghpawm asuya (coalition government) pru wa na masa hpe mungmasa yu maram ni sawn tawn ai.
Jinghpaw mungdaw hta gaw, 2010 hta USDP dang nna 2015 hta gaw NLD dang ai re.
Tinang mungdaw kata tinang amyusha pati me dang lu hkra, Jinghpaw pati ni pawnghpawm na hpe mungshawa ni dip n-gun jaw ai hte maren, mungshawa ga madat nna pati mali— Kachin State Democracy Pati (KSDP), Kachin Democratic Party (KDP), Unity and Democracy Party of Kachin State (UDPKS) hte United Nationalities Federal Democracy Party (UNFDP) gaw tinang pati ni hpe jahten hkam nna, grau kaba ai pawnghpawm pati, Kachin State People’s Party (KSPP) hpe hpaw nna pawng gahkyin sai re.
Ya ten, KSPP gaw Jinghpaw Mungdaw ting, yawng ginwang (myu-ne) (18) kaw ralata poi shang na hkyen nga sai lam, pati ningbaw ni tsun ai re.
Myen hte bilateral gap hkat jahkring lam galaw na jahkrup nga ai, Wunpawng Mungdan Shanglawt Hpung (KIO) mung, Myen asuya, hpyendap hte mungmasa matut n di hkra galaw ra na sawn ai majaw, ndai asuya a lamang kaba lahkawng— Ralata Poi hte du na August shata Munghpawm Simsa Lam Hkumra Zuphpawng-Tsaban (21) Panglong Zuphpawng de KIO gara masa hku shanglawm lu hkra, mungshawa ningmu la ai SMJH (Shawnglam Mungmasa Jasat Hpung) zuphpawng hpe Laiza kaw June 19-20 hta galaw wa sai re.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn